CELEX: 
Language: sl
Date: 2022-07-12 00:00:00
Title: DELEGIRANA UREDBA KOMISIJE (EU) / o podaljšanju prehodnega obdobja za nadaljnje opravljanje storitev množičnega financiranja v skladu z nacionalnim pravom, kot je navedeno v členu 48(1) Uredbe (EU) 2020/1503 Evropskega parlamenta in Sveta

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 48(1) Uredbe (EU) 2020/1503 o evropskih ponudnikih storitev množičnega financiranja za podjetnike (v nadaljnjem besedilu: Uredba) določa prehodno obdobje za storitve množičnega financiranja, ki se opravljajo v skladu z nacionalnim pravom. Prehodno obdobje se konča 10. novembra 2022. 
            
            
               V skladu s členom 48(3) Uredbe se lahko prehodno obdobje podaljša za 12 mesecev (tj. do 10. novembra 2023), potem ko se preučita uporaba te uredbe za ponudnike storitev množičnega financiranja, ki storitve množičnega financiranja opravljajo le na nacionalni osnovi, ter vpliv te uredbe na razvoj nacionalnih trgov in dostop do financiranja. Uredba ne dovoljuje nadaljnjih podaljšanj po 10. novembru 2023, ponudniki storitev množičnega financiranja, ki do 10. novembra 2023 niso prejeli dovoljenja, pa bodo morali do izdaje takega dovoljenja začasno ustaviti poslovanje.
            
            
               Komisija s tem delegiranim aktom predlaga podaljšanje prehodnega obdobja za storitve množičnega financiranja, ki se opravljajo v skladu z nacionalnim pravom (tj. so pridobile dovoljenje pred 10. novembrom 2021), do 10. novembra 2023. 
            
            
               2.POSVETOVANJA PRED SPREJETJEM AKTA
            
            
               V skladu s členom 48(3) Uredbe je Komisija 29. marca 2022 Evropski organ za vrednostne papirje in trge (ESMA) zaprosila za strokovni nasvet. Strokovni nasvet je zajemal:
            
            
               1.uporabo Uredbe za ponudnike storitev množičnega financiranja, ki storitve množičnega financiranja opravljajo le na nacionalni osnovi; 
            
            
               2.vpliv Uredbe na razvoj nacionalnih trgov množičnega financiranja in dostop do financiranja ter
            
            
               3.pomembnost podaljšanja prehodnega obdobja.
            
            
               Komisija je strokovni nasvet ESMA prejela 19. maja 2022. ESMA je izvedel več ciljno usmerjenih posvetovanj s pristojnimi nacionalnimi organi in izbranimi udeleženci na trgu, ki jih je uporabil kot podlago za svoj nasvet.
            
            
               V strokovnem nasvetu, potrjenem z izidom posvetovanj, je ugotovil, da:  
            
            
               1.vpliva Uredbe ni mogoče oceniti, saj je le malo primerov platform, ki so bile prvotno odobrene v skladu z nacionalnim pravom in zdaj delujejo v skladu z Uredbo; 
            
            
               2.uporaba Uredbe za obstoječe platforme od 10. novembra 2022 lahko povzroči motnje za nekatere velike nacionalne trge, ker ni mogoče pravočasno ponovno izdati dovoljenja vsem obstoječim platformam, platforme za množično financiranje pa svojih poslovnih dejavnosti ne morejo prilagoditi širšemu in bolj razčlenjenemu okviru (v primerjavi z nacionalnim okvirom), kar bi lahko povzročilo resno tveganje prekinitve opravljanja storitev množičnega financiranja s strani velikih upravljavcev, kar bi imelo posledice tudi za vlagatelje na teh platformah in za celovitost teh trgov; 
            
            
               3.podaljšanje prehodnega obdobja je upravičeno, vendar le za platforme, ki so zaprosile za ponovno dovoljenje v skladu z novo ureditvijo uredbe o evropskih ponudnikih storitev množičnega financiranja pred 1. oktobrom 2022.
            
            
               Komisija je na podlagi strokovnega nasveta ESMA izvedla svojo oceno, v kateri je ugotovila, da je tveganje motenj za nekatere velike nacionalne trge dejansko veliko, zato je treba podaljšati prehodno obdobje za storitve množičnega financiranja, ki se opravljajo v skladu z nacionalnim pravom. To podaljšanje se odobri vsem ponudnikom storitev množičnega financiranja, ki trenutno poslujejo v skladu z nacionalnim pravom.
            
            
               3.PRAVNI ELEMENTI DELEGIRANEGA AKTA
            
            
               Pravica do sprejemanja delegiranih aktov je določena v členu 44 Uredbe.
            
            
               Prehodno obdobje iz člena 48(1) Uredbe se v skladu s členom 48(3) Uredbe podaljša za 12 mesecev, in sicer do 10. novembra 2023.
            
         
         
            
               DELEGIRANA UREDBA KOMISIJE (EU) …/…
            
            
               z dne 12.7.2022
            
            
               o podaljšanju prehodnega obdobja za nadaljnje opravljanje storitev množičnega financiranja v skladu z nacionalnim pravom, kot je navedeno v členu 48(1) Uredbe (EU) 2020/1503 Evropskega parlamenta in Sveta
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2020/1503 Evropskega parlamenta in Sveta z dne 7. oktobra 2020 o evropskih ponudnikih storitev množičnega financiranja za podjetnike ter spremembi Uredbe (EU) 2017/1129 in Direktive (EU) 2019/1937
                  1
                ter zlasti člena 48(3) Uredbe,
            
            
               ob upoštevanju naslednjega:
            
            
               (1)V skladu s členom 48(1) Uredbe (EU) 2020/1503 lahko ponudniki storitev množičnega financiranja, ki so pridobili dovoljenje na podlagi nacionalnega prava pred 10. novembrom 2021, še naprej ponujajo storitve množičnega financiranja v skladu z navedenim nacionalnim pravom do 10. novembra 2022. Navedeno prehodno obdobje je bilo uvedeno, da se ponudnikom storitev množičnega financiranja, ki že poslujejo, zagotovi dovolj časa, da svoje poslovne dejavnosti prilagodijo novi pravni ureditvi in da imajo dovolj časa, da zaprosijo za dovoljenje v okviru te ureditve, ter da pristojni organi zberejo zadostne informacije in vire za zagotovitev prehoda brez motenj na trgu. 
            
            
               (2)V skladu s členom 48(3) Uredbe (EU) 2020/1503 mora Komisija oceniti uporabo Uredbe (EU) 2020/1503 za ponudnike storitev množičnega financiranja, ki storitve množičnega financiranja opravljajo le na nacionalni osnovi, ter vpliv te uredbe na razvoj nacionalnih trgov množičnega financiranja in dostop do financiranja. Na podlagi te ocene lahko Komisija enkrat podaljša prehodno obdobje iz člena 48(1) navedene uredbe za obdobje 12 mesecev.
            
            
               (3)Komisija je po oceni, v kateri je upoštevala strokovni nasvet, ki ga je pripravil ESMA in ga je prejela 19. maja 2022, zaključila, da je treba prehodno obdobje podaljšati za 12 mesecev, da se preprečijo motnje na velikih nacionalnih trgih množičnega financiranja. Do motenj naj bi prišlo, ker nekateri pristojni organi do 10. novembra 2022 ne morejo zaključiti postopkov za izdajo dovoljenja, in ker se platforme za množično financiranje, ki delujejo v skladu z nacionalnim pravom, ne morejo pravočasno prilagoditi celovitejšemu okviru.
            
            
               (4)Zaradi velikega tveganja motenj na trgu je zato primerno podaljšati prehodno obdobje iz člena 48(1) Uredbe (EU) 2020/1503 za 12 mesecev, tj. do 10. novembra 2023, da se platformam za množično financiranje, ki delujejo v skladu z nacionalnim pravom, in pristojnim organom omogoči dovolj časa za prilagoditev novi ureditvi.
            
            
               (5)Da bi se obstoječe prehodno obdobje podaljšalo pred njegovim iztekom ali čim prej po njegovem izteku, bi morala ta uredba začeti veljati čim prej in se začeti uporabljati najpozneje 11. novembra 2022 – 
            
            
               SPREJELA NASLEDNJO UREDBO:
            
            
               Člen 1
            
            
               Prehodno obdobje iz člena 48(1) Uredbe (EU) št. 2020/1503 se podaljša do 10. novembra 2023.
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba se uporablja od 11. novembra 2022.
            
            
               Ta uredba je v celoti zavezujoča in se neposredno uporablja v vseh državah članicah.
            
         
         
            
               V Bruslju, 12.7.2022
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.10.2020, str. 1.